**Legyünk körültekintőek, ha online vásárolunk tűzifát!**

**Számos jogsértést tárt fel az utóbbi időben az interneten tűzifát hirdetők körében a Nemzeti Élelmiszerlánc-biztonsági Hivatal (NÉBIH). Az ellenőrzésekre legtöbbször lakossági bejelentés alapján került sor. A bejelentők rendszerint az interneten hirdetett, majd kiszállított tűzifa mennyiségét, minőségét kifogásolták, illetve a bizonylatokat hiányolták, panaszaikkal pedig sok esetben már nem tudták utolérni a hirdetőt. A NÉBIH – a faanyag kereskedelmi lánc felügyeletéért felelős hatóságként – kéri a lakosságot, hogy legyenek különösen körültekintőek, ha online vásárolnak tűzifát!**

Számos bejelentés érkezett az utóbbi hónapokban a NÉBIH-hez internetes tűzifa rendelések kapcsán. A bejelentők legtöbbször az kiszállított tűzifa mennyiségét, minőségét, valamint az adásvétel körülményeit kifogásolták.

Egy vállalkozás jogszerű működésére önmagában nem jelent garanciát az, ha honlapjáról valaki már több éve rendel tűzifát. A hatósági ellenőrzések tapasztalatai szerint a hirdetők sok esetben megsértik az előírt követelményeket, illetve nem tartják be a faanyag-kereskedelmi lánccal kapcsolatos, hatályos szabályokat.

* A NÉBIH felhívja a lakosság figyelmét, hogy online tűzifavásárlás esetén különösen körültekintően járjanak el és vegyék figyelembe az alábbi szempontokat. Mindig győződjenek meg arról, hogy a hirdetés mögött valós személy vagy vállalkozás áll! Gyanúra adhat okot, ha a hirdető nevét nem sikerül azonosítani. A kereskedő működését egyszerűen ellenőrizhetik az interneten elérhető cégnyilvántartásból.
* A hirdető azonosítása után célszerű ellenőrizni, hogy a személy vagy cég neve szerepel-e a NÉBIH honlapján közzétett jogsértések között. Az [EUTR jogsértés listán](http://portal.nebih.gov.hu/eutr-jogsertesek) név szerint megtalálhatóak az – olykor az internetes reklámozástól is – eltiltott kereskedők, ezáltal csökkenthető a vásárlás során felmerülő kockázat.
* Fontos, hogy előre utalással csak megbízható hirdető esetén fizessenek! Cég esetében a megadott bankszámlaszámot feltétlenül vessék össze a cégnyilvántartásban szereplő adattal!
* Érdemes előnyben részesíteni a nyitva tartással működő, telephellyel rendelkező hirdetőket az esetlegesen felmerülő panaszok érvényesíthetősége miatt.
* Minden esetben kérjék a tűzifa átadásakor a nyomtatvány alapú, sorszámozott szállítójegyet, a névre szólóan kiállított számlát vagy nyugtát, valamint a tűzifa vásárlói tájékoztatót is!

A NÉBIH kéri a lakosságot, hogy amennyiben illegális vagy gyanús tűzifa hirdetést észlelnek, jelezzék a NÉBIH ZöldSzámán (06-80/263-244) vagy az [ugyfelszolgalat@nebih.gov.hu](mailto:ugyfelszolgalat@nebih.gov.hu) e-mail címen!

2017. augusztus 21.

Nemzeti Élelmiszerlánc-biztonsági Hivatal